Patientforeningen Lungekræft

Medlemsmøde i Aarhus Dokk1, den 25. januar 2017 kl. 16.00-20.00

Formanden bød velkommen til de fremmødte, der var fuldt hus, 32 personer måtte mødelokalet rumme.

Hun introducerede foreningens arbejde og mål for 2017. Bl.a. at vi i 2016 havde udgivet en meget efterspurgt børnebog for de 3-6-årige, og i 2017 vil vi gerne udgive en ny børnebog for de 9-12-årige. Hun fortalte endvidere, at vi havde fået en ny hjemmeside, som er betydeligt mere informativ end den forrige, samt at vi har fået lavet vores egen sløjfe af gennemsigtigt materiale med guldkant for at symbolisere, at lungekræft er en usynlig sygdom. Der blev fortalt, at vi havde holdt et stort møde på Christiansborg i maj 2016 med temaet tidlig opsporing og screening. Vi ønsker at få genoptrykt en ny udgave af Livet med lungekræft og at deltage i Folkemødet på Bornholm. Så er der selvfølgelig generalforsamling og International Lungekræftdag.

Derefter var der et oplæg fra Løve Apoteket og Pierre Fabre ved Mette og Tove. Vi fik en grunding indføring i, hvilke produkter der var egnet til lindring af de mange forskellige bivirkninger, der kan være ved kemo og strålebehandling, og hvor veldokumenterede produkterne var. Der blev også nævnt termalt kildevand på sprayflaske, som havde en beroligende effekt på ødelagt hud, og en reparationscreme, hvor mange af deltagerne sad og nikkede genkendende. Der var mulighed for at få forskellige prøver med hjem.

Derefter kom overlæge Torben Riis Rasmussen fra Aarhus Universitetshospital og fortalte om hele processen ved udredning af lungekræft. Han sagde, at hos kvinder skyldes 85 % af lungekræfttilfældene rygning, en lille del skyldes radon og asbest og 5 % har aldrig røget. Man så et fald i tilfældene af lungekræft hos mænd og en stigning hos kvinder. Lungekræft opdages ofte sent, kun en tredjedel har alarmsymptomer, en tredjedel har uspecifikke symptomer og den sidste tredjedel har ukarakteristiske symptomer. Udredningen foregår på en lungemedicinsk afdeling, og på Aarhus Universitetshospital afklares det fra dag til dag. Forløbet er en CT-skanning, som kan undersøge, om der er spredning. Derefter bronkoskopi, kikkertundersøgelse, eventuel børsteprøve, lymfeknuder, evt. kikkertundersøgelse med ultralydsvejledning og nålevævsprøve. Derimellem er der konference om beslutningerne. Så bliver man stadiebestemt og operabiliteten vurderes bl.a. ved at få vurderet sin fysiske form, hjerte, kredsløb og lungefunktion og om der er andre sygdomme. Omkring 25 % kan opereres, hvilket giver langt den bedste overlevelse.

Så var det tid til overlæge Peter Meldgaard fra Aarhus Universitetshospital. Peter Meldgaard opfordrede tilhørerne til at stille spørgsmål først, så kunne han orientere bagefter, hvis der var ting, der ikke var berørt i spørgsmålene. Der blev spurgt til ALK- og EGFR-mutationer. Der er mange nye stoffer og flere på vej til behandling af ALK, dog er det kun 3-4 %, der har ALK-mutation. EGFR-mutationer er 10-14 % af lungekræfttilfældene, hvor der også udvikles nye stoffer til behandling, men EGFR kan udvikle resistens og muterer på et tidspunkt, så det er ikke til at vide, hvor længe behandlingen virker. I Asien er det 40-50 % af lungekræfttilfældene, der har EGFR-mutation. Lungekræftpatienter er utroligt forskellige, og derfor er det heller ikke muligt at vide, hvor længe stofferne virker, og hvornår de holder op med at virke. Lægerne er også afhængige af, hvad medicinalindustrien fremstiller og forsker i. Lægerne mangler redskaber til at finde og styre behandlingen af lungecancer. Om immunterapi blev der bl.a. nævnt, at ved immunterapi aktiverer man immunsystemet, så det kan reparere sig selv og bremser kræftcellerne, og det man gør, er at styrke immunsystemet, så det ikke bliver udtrættet, men kan klare den kamp, der er i gang, så tumorcellerne bliver dræbt. Dertil findes forskellige hæmmere, PD1 og PDL1. 1. februar blev der godkendt et nyt norsk studie, der giver 50 % bedre overlevelse. Immunterapi har også færre bivirkninger, og de fleste kan behandles med hormoner. Der var ikke flere spørgsmål fra salen.

Formanden takkede for oplæggene og sagde tak for en spændende og lærerig i dag.